Polisiekaptein skiet glo vrou, dogter, homselfArgieffoto: Kent Williamson ŉ 48-jarige kaptein verbonde aan die Milnerton-polisie in Kaapstad het na bewering Donderdag in die vroeë oggendure sy vrou en stiefdogter doodgeskiet, voordat hy homself geskiet het. Moses Dlamini, nasionale woordvoerder van die onafhanklike polisieondersoek-direktoraat (Opod), het gesê die voorval het om 02:45 by die kaptein se huis plaasgevind. “Die man het glo sy 45-jarige vrou en 20-jarige stiefdogter doodgeskiet, voordat hy homself in die kop geskiet het. Hy het egter oorleef en is tans in ŉ stabiele toestand in die hospitaal onder polisiebewaking,” het Dlamini gesê. Dlamini het gesê die verdagte se twee seuns, onderskeidelik 13 en 17 jaar oud, was tydens die skietery in die huis. Hulle het hulp by die polisie ontbied, waarna die polisie na die toneel gehaas het. Opod is na die toneel ontbied en het die ondersoek oorgeneem. Hulle het beslag gelê op 28 patrone. Die verdagte sal binne 48 uur aangekla word. Hy sal in die hof verskyn op twee aanklagte van moord sodra hy uit die hospitaal ontslaan is.